Video: Mishandelde sirkusleeus kom in SA aanDie leeus kort voordat hulle afgelaai en wakker gemaak is. Foto: Mia Spies/eNuus Vier mishandelde sirkusleeus wat uit die Oekraïne gered is, het Donderdagoggend hul pote vir die eerste keer op Afrika-bodem neergesit danksy ŉ oud-Suid-Afrikaner se onverpoosde stryd om dié pragdiere te red. Drie leeuwyfies, Charlie, Kai en Luca, en die leeuwelpie, Nathan, is deur Lionel de Lange, Oekraïense direkteur van die Lawrence Anthony Earth Organization, gered. Die drie leeuwyfies is deur ŉ sirkus agtergelaat en het in ŉ klein hok in haglike omstandighede gewoon. Nathan is in ŉ ander stad honderde kilometers verder gevind en sou vermoedelik binnekort aan ŉ sirkus verkoop word. Dit het meer as ŉ jaar se fyn beplanning, hope papierwerk en ruim skenkings geverg om die vier leeus uiteindelik in Suid-Afrika te kry. Die jong leeus, wat bestem was vir ŉ lewe agter tralies in die ysige Oos-Europa, sal die res van hulle lewe nou onder die Afrika-son in die Kragga Kamma-natuurreservaat in die Oos-Kaap deurbring. Dié insetsel is deur eNuus vervaardig. Kyk elke aand om 19:00 op kanaal 144 en 145 op DStv na eNuus.